
Text rozhodnutia
Súd: Krajský súd Bratislava Spisová značka: 14Co/430/2012 Identifikačné číslo súdneho spisu: 1111204861 Dátum vydania rozhodnutia: 28. 10. 2014 Meno a priezvisko sudcu, VSÚ: JUDr. Edita Szabová ECLI: ECLI:SK:KSBA:2014:1111204861.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Edity Szabovej a členiek senátu JUDr. Kataríny Javorčíkovej a Mgr. Barbory Bartekovej, v právnej veci navrhovateľa: J. W., bytom Q. XX, Z., proti odporcovi: Ministerstvo financií Slovenskej republiky, Štefanovičova 5, Bratislava, o zaplatenie 2.733,50 eur s prísl., o odvolaní navrhovateľa proti rozsudku Okresného súdu Bratislava I zo dňa 15.5.2012, č.k. 14C 42/2011-42, pomerom hlasov 3:0, takto r o z h o d o l : Krajský súd v Bratislave rozsudok Okresného súdu Bratislava I zo dňa 15.5.2012, č.k. 14C 42/2011-42 p o t v r d z u j e . Odporcovi náhradu trov odvolacieho konania n e p r i z n á v a . o d ô v o d n e n i e : Napadnutým rozsudkom súd prvého stupňa návrh navrhovateľa zo dňa 11.2.2011 na zaplatenie žalovanej sumy 2.733,50 eur s prísl. zamietol a o trovách konania rozhodol tak, že v konaní úspešnému odporcovi ich náhradu nepriznal. V odôvodnení svojho rozsudku uviedol, že navrhovateľ si uplatnenú sumu voči odporcovi uplatnil titulom nevyplatenia odmeny, ktorá mu bola priznaná. Návrh odôvodnil tým, že dňa 8.7.2010 mu bolo oznámené priamym nadriadeným, vedúcim služobného úradu odporcu R.. V. W., že mu bude poskytnutá odmena vo výške 2.733,50 eur v júlovej výplate (výplatný deň 10.8.2010). Uviedol, že návrh na poskytnutie odmeny bol okrem vedúceho služobného úradu podpísaný aj ministrom financií. Ďalej dôvodil, že vedúci služobného úradu dňa 8.7.2010 podpísal platobný poukaz na platbu, podľa ktorého okrem iných mu mala byť priznaná odmena, a ktorú v dobrej viere očakával. Navrhovateľ dňa 8.9.2010 vyzval odporcu, aby mu sumu 2.733,50 eur po vykonaní príslušných odvodov poukázal na jeho účet, avšak odporca mu oznámil, že v ekonomickom systéme SAP R/3 neboli doručené podklady pre vyplatenie odmien navrhovateľovi. Navrhovateľ dňa 6.12.2010 podal sťažnosť u podpredsedu vlády a ministra financií, pričom sťažnosť bola vyhodnotená ako neopodstatnená. Poukázal na to, že z vyjadrenia odporcu vyplýva, že výplata odmien bola rozhodnutím vedenia odporcu dňom 15.7.2010 pozastavená pre všetkých generálnych riaditeľov sekcií, riaditeľov špecializovaných organizačných útvarov v priamej riadiacej pôsobnosti ministra a vedúcej služobného úradu. Tvrdil, že dňom 29.7.2010 bol osobnému úradu predložený nový návrh na vyplatenie pozastavených odmien, v ktorom odmena pre navrhovateľa nebola stanovená. Zastával názor, že zák. č. 400/2009 Z.z. o štátnej službe (ďalej len zákon o štátnej službe) nepozná termín pozastavenie vyplatenia, či nevyplatenia už poskytnutej odmeny a nevyplatenie odmeny považoval za porušenie zákona, ako aj porušenie ustanovení zákona o zákaze diskriminácie. Odporca písomným podaním zo dňa 12.4.2011 žiadal návrh v celom rozsahu zamietnuť. Návrh odôvodnil tým, že dňom 9.7.2010 bol do funkcie ministra financií vymenovaný R. W. a dňom 10.7.2010 bola na základe bodu B.1 uznesenia vlády SR do funkcie vedúcej služobného úradu odporcu vymenovaná R.. J.. Od 9.7.2010 nové vedenie zodpovedalo za konanie vo veciach štátnozamestnaneckých vzťahov a na základe listu vedúcej služobného úradu zo dňa 15.7.2010 došlo k pozastaveniu výplaty odmien pre všetkých vedúcich štátnych zamestnancov v priamej riadiacej pôsobnosti ministra a vedúcej služobného úradu. Odporca uviedol, že dňa 29.7.2010 bol osobnému úradu predložený nový návrh na vyplatenie pozastavených odmien, v ktorom však nebola uvedená odmena pre navrhovateľa a považoval rozhodnutie o nevyplatení odmeny pre navrhovateľa v súlade so zákonom o štátnej službe. Zastával názor, že poskytnutie odmeny nie je nárokovateľnou zložkou funkčného platu a o nevyplatení (pozastavení výplaty) odmien rozhodli kompetentné osoby. Na základe vykonaného dokazovania mal súd preukázané, že navrhovateľ u odporcu pracoval vo funkcii riaditeľa osobného úradu od 1.5.2008 do 12.7.2010. Na základe pokynu vedúceho služobného úradu spracoval osobný úrad návrh na poskytnutie odmeny štátnym zamestnancom a zamestnancom pri výkone práce vo verejnom záujme, pričom o tomto návrhu navrhovateľ vedel, teda mu bolo známe, že dostane odmenu vo výške jedného platu, a to 2.733,50 eur. Napriek tomu, že bol podpísaný platobný poukaz, k vyplateniu odmeny nedošlo. Dňa 12.7.2010 navrhovateľ ukončil pracovný pomer s odporcom dohodou a bolo mu vyplatené odstupné. Súd z predloženého návrhu na poskytnutie odmeny štátnym zamestnancom a zamestnancom pri výkone práce vo verejnom záujme z júla 2010 zistil, že navrhovateľovi (okrem iných) bola navrhovaná odmena vo výške 2.733,50 eur. V dôvodoch návrhu sa uvádza, že návrh odmeny je za kvalitné plnenie služobných úloh podľa § 99 ods. 1 písm. a) zákona o štátnej službe a § 20 ods 1 písm. a) zák. č. 553/2003 Zz o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov. Z platobného poukazu vystaveného zo dňa 8.7.2010 súd zistil, že tento bol podpísaný okrem navrhovateľa aj vedúcim služobného úradu. Z listu navrhovateľa zo dňa 8.9.2010 súd zistil, že požiadal odporcu o vyplatenie zadržiavanej odmeny vo výške 2.733,50 eur, pričom odporca mu listom zo dňa 14.9.2010 oznámil, že neboli odboru financovania úradu doručené žiadne podklady na vyplatenie odmeny pre navrhovateľa a preto mu nebola vyplatená. Preto navrhovateľ podal dňa 30.9.2010 sťažnosť ministrovi financií, ktorá bola vybavená v neprospech navrhovateľa. Odporca v odpovedi na sťažnosť navrhovateľa listom zo dňa 6.12.2010 mu oznámil, že poskytnutie odmeny nie je nárokovateľnou zložkou funkčného platu. Vykonaným dokazovaním mal súd jednoznačne za preukázané, že návrh navrhovateľa je nedôvodný. V tomto konaní bolo nesporné, že navrhovateľ pracoval vo funkcii riaditeľa osobného úradu v období od 1.5.2008 do 12.7.2010. Nesporné je i to, že odporca vypracoval návrh na poskytnutie odmeny štátnym zamestnancom a zamestnancom pri výkone práce vo verejnom záujme v služobnom úrade odporcu bez uvedenia dátumu vydania tohto návrhu, pričom navrhovateľovi bola navrhovaná odmena vo výške 2.733,50 eur. Táto skutočnosť vyplýva z listinného dôkazu, ktorú predložil odporca. Súd mal tiež preukázané, že odporca dňa 8.7.2010 vydal platobný poukaz na zaplatenie mzdových prostriedkov (odmien). Dňom 9.7.2010 prezident SR vymenoval R.. R. W. za podpredsedu vlády SR, ktorý bol poverený riadeným Ministerstva financií SR. Do funkcie vedúcej služobného úradu odporcu bola dňom 9.10.2010 vládou SR vymenovaná Jana J.. Z výpovede navrhovateľa súd zistil, že ukončil štátnozamestnanecký pomer u odporcu dohodou dňom 12.7.2010 s vyplatením odstupného. Za spornú okolnosť v danom prípade súd považoval to, či došlo k porušeniu práva navrhovateľa na priznanie navrhovanej odmeny vo výške 2.733,50 rur, ktorá bola po ukončení štátnozamestnaneckého pomeru u navrhovateľa pozastavená dňom 15.7.2010 a nevyplatená. Po zhodnotení všetkých okolností súd dospel k záveru, že samotný návrh na priznanie odmeny odporcom počas štátnozamestnaneckého pomeru negarantuje právo na vyplatenie odmeny. V danom prípade bolo právom navrhovateľa a v kompetencií navrhovateľa návrh na vyplatenie odmeny navrhovateľovi v zmysle zákona zmeniť alebo navrhované odmeny nevyplatiť. Súd ustálil, že skutočnosť, že k ukončeniu štátnozamestnaneckého pomeru navrhovateľa došlo dňom 12.7.2010 a k pozastaveniu odmien zo strany odporcu došlo až 15.7.2010, kedy už navrhovateľ nebol v štátnozamestnaneckom pomere, nemá vplyv na priznané právo, pretože priznanie odmeny návrhom odporcu negarantuje v zmysle zákona právo na vyplatenie odmeny, pretože poskytnutie odmeny nie je nárokovateľnou zložkou funkčného platu. Pokiaľ ide o námietku navrhovateľa, že zákon nepozná pozastavenie odmien, resp. nevyplatenie už poskytnutej odmeny, v tomto sa súd stotožnil s navrhovateľom, ale zdôraznil, že poskytnutie odmeny štátnemu zamestnancovi je v kompetencii odporcu. Pokiaľ ide o odporcom namietaný nedostatok pasívnej legitimácie, tak súd sa s námietkou odporcu nestotožnil a považoval túto za nedôvodnú. Proti rozsudku súdu prvého stupňa podal včas odvolanie navrhovateľ. Namietal, že prvostupňový súd sa nedostatočne sústredil na dokazovanie, či bol návrh na poskytnutie odmeny navrhovateľovi predložený oprávneným vedúcim zamestnancom tak, ako sa to predpokladá v ust. § 99 ods. 2 zákona o štátnej službe, a či bola odmena poskytnutá v súlade s ust. § 99 ods. 1 uvedeného zákona. Súd sa nezaoberal ani tým, ako sa poskytnutie odmeny v príslušnom služobnom úrade realizuje a ktoré doklady sú potrebné na jej vyplatenie. Nedostatočne sa sústredil aj na dokazovanie toho, či vymenovaná vedúca služobného úradu V. J., bola zo zákona oprávnená na pozastavenie a nakoniec nevyplatenie poskytnutej odmeny navrhovateľovi vedúcim služobného úradu R.. V. W., keď navrhovateľ skončil štátnozamestnanecký pomer v prvý deň jej reálneho výkonu funkcie vedúcej služobného úradu. Poukazuje tiež na nesprávne pojmy uvedené v odôvodnení rozsudku, ktoré nie sú v súlade so zákonom o štátnej službe. Podľa jeho názoru, na základe nedostatočných dôkazov súd prvého stupňa vydal rozhodnutie, ktoré vychádza z nesprávneho právneho posúdenia veci. Ustanovenie § 99 ods. 1 písm. a) zákona o štátnej službe garantuje štátnemu zamestnancovi, že ak boli splnené podmienky (kvalitné plnenie služobných úloh alebo vykonanie služobných úloh nad rozsah činnosti vyplývajúcich z opisu činnosti štátnozamestnaneckého miesta) a návrh na poskytnutie odmeny vrátane jej sumy písomne odôvodní priamo nadriadený vedúci zamestnanec tak, ako sa to predpokladá v ods. 2 citovaného ustanovenia, tak mu služobný úrad odmenu aj vyplatí. Súd prvého stupňa nesprávne právne posúdil ust. § 99 ods. 1 a 2 zákona o štátnej službe, keď pripustil, že poskytnutie odmeny v podobe a spôsobom, ktorý predpisuje zákon a ktorý bol v služobnom úrade obvyklý, negarantuje štátnemu zamestnancovi jej vyplatenie. Z tohto pohľadu sa prvostupňový súd ani nezaoberal skutočnosťou, že zákon o štátnej službe pojem „pozastavenie vyplatenia odmeny alebo nevyplatenia odmeny“ nepozná, a to napriek tomu, že navrhovateľ na tieto skutočnosti poukazoval už v návrhu. Právny názor súdu prvého stupňa, že bolo vecou odporcu, či a v akej výške poskytnutú odmenu vyplatí, podľa jeho názoru neobstojí. Okrem toho súd nesprávne právne vyhodnotil skutočnosť, že k pozastaveniu vyplatenia odmeny, resp. jej nevyplateniu navrhovateľovi došlo až po skončení jeho štátnozamestnaneckého pomeru, keď v odôvodnení bez akéhokoľvek relevantného ustanovenia zákona o štátnej službe uviedol, že to nemá vplyv na priznané právo, pretože priznanie odmeny návrhom odporcu negarantuje v zmysle zákona právo na vyplatenie odmeny, pretože poskytnutie odmeny nie je nárokovateľnou zložkou funkčného platu. Podľa jeho názoru nie je možné, aby služobný úrad mohol kedykoľvek po skončení štátnozamestnaneckého pomeru rozhodovať o vyplatení či nevyplatení podľa zákona poskytnutej odmeny. Je zrejmé, že v zmysle splnenia podmienok ustanovených v § 99 zákona o štátnej službe a podľa ust. § 81 citovaného zákona štátnemu zamestnancovi za podmienok ustanovených týmto zákonom patrí plat, ktorý okrem iného tvorí aj odmena. Navrhol, aby odvolací súd rozhodnutie súdu prvého stupňa zrušil v zmysle ust. § 221 ods. 1 písm. h) O.s.p. pre nesprávne právne posúdenie veci a vec vrátil súdu prvého stupňa na ďalšie konanie. Krajský súd v Bratislave ako súd odvolací (§ 10 ods. 1 O.s.p.) preskúmal a prejednal vec v zmysle § 212 ods. 1 O.s.p. bez nariadenia ústneho odvolacieho pojednávania postupom podľa § 214 ods. 2, v spojení s § 156 ods. 3 O.s.p. (rozsudok bol verejne vyhlásený dňa 28.10.2014) a dospel k záveru, že nie je dôvod na zmenu a ani na zrušenie rozhodnutia súdu prvého stupňa, pretože odvolacie námietky navrhovateľa neobstoja. Po tom, ako sa odvolací súd podrobne oboznámil s výsledkami dokazovania na súde prvého stupňa, ako aj jeho skutkovými a právnymi závermi konštatuje, že súd prvého stupňa náležite zistil skutkový stav veci (§ 120 O.s.p.) a vec po právnej stránke správne posúdil, a aj odôvodnenie rozhodnutia možno v zmysle ust. § 157 O.s.p. považovať za dostačujúce. Odvolací súd na potvrdenie správnosti prvostupňového rozhodnutia dopĺňa, že podľa § 4 ods. 1 zák. č. 575/2001 o organizácii činnosti vlády a organizácii ústrednej štátnej správny, v znení neskorších predpisov, ministerstvo riadi a za jeho činnosť zodpovedá minister. Podľa § 12 ods. 1 zákona o štátnej službe, v znení neskorších predpisov, vedúci služobného úradu je služobne najvyšší zamestnanec v služobnom úrade a je oprávnený konať v príslušnom služobnom úrade vo veciach štátnozamestnaneckých vzťahov a pracovnoprávnych vzťahov podľa § 12 ods. 2 zákona o štátnej službe. Dôvody, pre ktoré možno štátnemu zamestnancovi poskytnúť odmenu sú uvedené v ust. § 99 ods. 1 zákona o štátnej službe. Zamestnanec podľa zákona o štátnej službe však nemá nárok na poskytnutie odmien ani za kvalitné plnenie služobných úloh a ani za plnenie služobných úloh nad rámec, resp. rozsah činnosti vyplývajúcich z opisu činnosti štátnozamestnaneckého miesta, keďže ani zákon o štátnej službe a ani žiadny vnútorný predpis ministerstva financií nezakladá nárok na poskytnutie odmien. V konaní bolo nesporne preukázané, že dňom 9.7.2010 bol do funkcie ministra financií SR vymenovaný R.. R. W. a dňom 10.7.2010 bola do funkcie vedúcej služobného úradu Ministerstva financií SR vymenovaní R.. V. J.. Podľa § 19 ods. 6 zák. č. 523/2004 o rozpočtových pravidlách verejnej správy a o zmene a doplnení niektorých zákonov v znení neskorších predpisov majú subjekty verejnej správny pri nakladaní s verejnými prostriedkami povinnosť zachovávať hospodárnosť, efektívnosť a účinnosť ich použitia. Je teda zrejmé, že od 10.7.2010 za činnosť Ministerstva financií SR a za konanie vo veciach štátnozamestnaneckých vzťahov zodpovedalo nové vedenie, ktoré pozastavilo výplatu odmien pre všetkých generálnych riaditeľov sekcií, riaditeľov špecializovaných organizačných útvarov a vedúcich zamestnancov v priamej riadiacej pôsobnosti ministra a vedúcej služobného úradu. Takýmto postupom nové vedenie realizovalo svoje právomoci, ktoré mu nesporne z príslušných právnych predpisov vyplývali. Podľa názoru odvolacieho súdu až do vyplatenia odmeny je v kompetencii a právomoci vedenia Ministerstva financií SR rozhodovať o poskytnutí, resp. neposkytnutí, zvýšení alebo znížení navrhovaných odmien, a skutočnosť, že nové vedenie prehodnotilo pôvodne navrhnuté a schválené odmeny vyplýva aj z listu vedúcej služobného úradu zo dňa 29.7.2007 adresovaného riaditeľke osobného úradu, v ktorom je uvedený zoznam štátnych zamestnancov, u ktorých bol vyslovený súhlas zo strany nového vedenia s vyplatením odmien. Z tohto prehľadu vyplýva, že odmeny neboli vyplatené všetkým vedúcim zamestnancom Ministerstva financií SR tak, ako boli pôvodne navrhovaní a u väčšiny štátnych zamestnancov, ktorým boli odmeny vyplatené, bola ich výška znížená. O neposkytnutí odmeny navrhovateľovi, hoci táto mu bola schválená predchádzajúcim vedením, rozhodli osoby, v kompetencii ktorých bolo až do vyplatenia odmeny návrh na poskytnutie odmien zmeniť alebo navrhované odmeny nevyplatiť. Keďže poskytnutie odmeny nie je nárokovateľnou zložkou funkčného platu, za daných okolností nemožno odvolacie námietky navrhovateľa vyhodnotiť ako dôvodné. Preto odvolací súd napadnutý rozsudok podľa § 219 ods. 1, 2 O.s.p. ako vecne správny potvrdil. O trovách odvolacieho konania rozhodoval odvolací súd podľa § 224 ods. 1 v spojení s § 142 ods. 1 O.s.p. Hoci bol odporca v odvolacom konaní v plnom rozsahu úspešný, trovy odvolacieho konania mu priznané neboli, nakoľko mu žiadne nevznikli. Poučenie: Proti tomuto rozsudku odvolanie nie je prípustné.

